Ukážka z elektronickej knihy

Z anglického originálu Stephen and Alex Kendrick – The Battle Plan for prayer, ktorý vyšiel vo vydavateľstve B&H Publishing Group, USA 2015,

preložila Zuzana Gáliková.

Vyšlo vo Vydavateľstve TATRAN, Bratislava 2017 ako 5104. publikácia.

Vydanie I.

Väzbu podľa pôvodného návrhu spracoval Martin Demský.

Zodpovedná redaktorka Tatiana Búbelová

Jazyková redaktorka Daniela Šinková

Technická redaktorka Janka Miškovová

Sadzba RS servis, Bratislava

Vytlačila Těšínská tiskárna, a. s., Český Ťěšín.

www.slovtatran.sk

:: knihy pre hodnotnejší život

All rights reserved.

Copyright © 2015 by Kendrick Brothers, LLC

Translation © Zuzana Gáliková 2017

Slovak edition © Vydavateľstvo TATRAN 2017

ISBN 978-80-222-0845-1

Vytvorenie elektronickej verzie Dibuk, s. r. o., 2018

VÝZNAM SYMBOLU NITKOVÉHO KRÍŽA*

KRÍŽ v strede nám pripomína, že úspešná modlitba sa začína vzťahom s Bohom skrze Ježiša Krista a vieru v jeho krv, ktorá bola preliata na kríži (porov. Jn 14, 6; Ef 3, 12; Kol 1, 15 – 20).

VERTIKÁLNE ČIARY kríža, vrchná aj spodná, nám pripomínajú, aby sme boli vo svojej modlitbe vertikálne naladení na Boha a jeho Slovo (porov. Jn 14, 13; 15, 7; 1 Jn 5, 14).

HORIZONTÁLNE ČIARY po oboch stranách kríža nám pripomínajú, aby sme mali usporiadané vzťahy s inými. Súčasťou takýchto vzťahov je odpúšťanie, ospravedlnenie a spoločná modlitba (porov. Mt 5, 23 – 24; 18, 19 – 20; Mk 11, 25).

KRUH V STREDE predstavuje čisté srdce v modlitbe. Keď sa modlíte, vo vašom srdci by nemal byť žiaden nevyznaný hriech alebo zatrpknutosť. K Bohu by ste mali pristupovať pokorne, kajúcne a vo viere (porov. Ž 66, 18; Mk 11, 24; Jk 4, 7 – 10).

NITKOVÝ KRÍŽ nám pripomína, aby sme presne zameriavali svoje modlitby príhovoru a modlili sa konkrétne, strategicky a vytrvalo (porov. Mt 7, 7 – 8; Jn 15, 7; Jk 5, 16).

* Nitkový kríž – skrížené vlákna v objektívoch a zameriavačoch (pozn. prekl.)

ÚVOD

V apríli 1948 farmár z malého vidieckeho mestečka zazrel, ako sa k jeho majetku približuje tornádo. Keď sa dobehol skryť, jeho manželka ukryla ich tri dcérky pod jedálenský stôl a všetci prestrašene čakali, čo sa bude diať.

Keď sa ničivý vír prihnal k domu, dievčatká videli, ako ich matka z celej sily volá k Bohu a prosí ho o ochranu. O chvíľu ohlušujúci zvuk vetra podobný uháňajúcemu vlaku zanikol v diaľke a rodina vyšla von pozrieť sa na následky búrky.

Skaza bola všade naokolo. Stodola pár metrov od nich bola ťažko poškodená, elektrické káble strhnuté k zemi. Obrovské duby pred domom ležali neďaleko nich vyvrátené z koreňov. Kostol oproti sa zrútil. Len ich domu a rodiny sa tornádo ani nedotklo.

Ten farmár a jeho manželka boli naši starí rodičia. A ich šesťročná dcéra, hlboko dotknutá týmto zážitkom, sa neskôr stala našou matkou. My, jej traja synovia a našich devätnásť detí, by sme tu dnes neboli, keby Boh neochránil ich rodinu počas spomínanej búrky.

V modlitbe je moc. Vyrástli sme v modliacej sa rodine, chodievali sme do modliacich sa cirkevných zborov a videli sme, ako Boh celé roky odpovedá na nespočetné množstvo konkrétnych modlitieb.

Napríklad keď sme chodili na strednú školu, náš otec a niekoľko jeho blízkych priateľov uverilo, že ich Boh vedie, aby v našej oblasti založili novú kresťanskú školu. Samozrejme, aby vôbec mohli začať, potrebovali lavice, knihy a správne miesto. Pri nedostatku peňazí potrebovali ešte niečo omnoho významnejšie – vieru. A modlitbu.

Počas prvých dní fungovania školy sme videli, ako nás Boh pohotovo viedol a o všetko sa staral. Miestna cirkev súhlasila, že škole poskytne priestory, a súhlasila aj s ich prestavbou. Miestny podnik daroval drevo. Dobrovoľnícky misijný tím z Tennessee prišiel pomôcť so stavbou. V priebehu niekoľkých týždňov sme dokončili nové triedy a kabinety. Z inej školy zavolali a ponúkli knihy, lavice a stoličky.

Načasovanie bolo neuveriteľné. Čoskoro v nových triedach sedeli žiaci s knihami v rukách a pred nimi stáli učitelia. Náš otec sa ujal funkcie riaditeľa a dve desaťročia sledoval, ako Pán rok čo rok naďalej zabezpečuje všetko potrebné. Na jeseň v roku 2014 oslávila škola dvadsiate piate výročie. Vďaka jej pôsobeniu sa tisíce študentov aj so svojimi rodinami stali zapálenými nasledovníkmi Krista.

V deväťdesiatych rokoch náš otec potreboval prostriedky na prenájom modulárnej budovy pre školu. Prosil Boha, nech sa nejakým spôsobom postará o chýbajúcich sedemtisíc dolárov, aby mohol ísť do toho. O niekoľko dní sa v jeho kancelárii nečakane objavil manželský pár s otázkou, či škola niečo nepotrebuje. Otec im povedal o možnosti rozšírenia školy a prezradil im, ako sa modlí konkrétne za potrebný obnos peňazí. Nesmierne prekvapení manželia sa pozreli jeden na druhého.

Muž povedal: „Nuž, sme tu, lebo veríme, že Boh chce, aby sme vám toto dali.“ Siahol do vrecka a vytiahol šek vypísaný na sedemtisíc dolárov a položil ho na otcov stôl. Bola to na halier presná suma, o akú otec prosil Boha.

Po celý čas sme svedkami takýchto vypočutých modlitieb.

V roku 2002 sme vykročili v otcových šľapajach. Dostali sme možnosť založiť v našom cirkevnom zbore Misijnú produkciu kresťanských filmov. Bez peňazí, praxe a filmárskej školy. Ale vedeli sme, že Boh sa postará o všetko potrebné. A s podporou našej cirkvi sme ho prosili v modlitbe o všetko, čo sme potrebovali. Museli sme písať scenáre, hľadať vhodných hercov, zabezpečiť správne vybavenie, dať dokopy celú produkciu a potom zvládnuť distribúciu. Boh sa staral o všetko, čo sme práve potrebovali. Každý z piatich filmov, na produkcii ktorých sme sa podieľali, je výsledkom takmer nekonečného množstva konkrétnych vypočutých modlitieb. Vieme, že inak by sme to nedokázali.

V našej kancelárii sme si zriadili stenu spomienok. Množstvo zarámovaných fotiek nám pomáha ako vizuálna pripomienka Božej starostlivosti. Každá z nich reprezentuje presne vypočutú modlitbu. Nájdete tu fotografiu Alexa ako mladého vysokoškoláka, ktorý sníva o tom, že raz bude robiť filmy pre Pána. Na inej je dvojročná sirota z Nakingu v Číne. Na ceste k jej adopcii viedol Boh Stephena a jeho manželku. Na ďalšej je zachytený vysokozdvižný vozík, ktorý sa nečakane objavil na koľajniciach pri jednej z našich scén práve vo chvíli, keď sme ho tam potrebovali. Iná zobrazuje skupinu mužov z Malawi v Afrike, ktorí sa rozhodli zostať so svojimi rodinami v prostredí, kde by ich inak určite opustili. Ďalšia fotka s troma usmiatymi bratmi, čo sa držia okolo pliec, vznikla roky po tom, ako sa náš otec modlil, aby sme raz pracovali spoločne.

Každá fotografia predstavuje príbeh Božej vernosti v našich životoch. Je ohromujúce vidieť ich pokope. Úžasná starostlivosť. Neuveriteľné usmerňovanie. Neskutočné divy. A zoznam sa stále nekončí.

Boh je nesmierne dobrotivý a už roky preukazuje svoju láskavosť nespočetnými spôsobmi. Áno, robí to cez svoje stvorenie a svoje Slovo. Áno, robí to cez zmenené životy. Ale jedným z najpôsobivejších spôsobov jeho požehnania je vypočutie konkrétnych modlitieb.

Vieme, že modlitba funguje. Nemôžeme to poprieť, a ani nechceme.

Vypočuté modlitby nie sú len vysoko nepravdepodobné náhody. Sú to odtlačky prstov žijúceho, milujúceho Boha, ktorý nás pozýva, aby sme sa k nemu priblížili; k nemu, ktorý nás stvoril a ktorý „od nikoho z nás nie je ďaleko. V ňom žijeme, hýbeme sa a sme“ (Sk 17, 27 – 28). A tak s apoštolom Jánom hovoríme: „Čo sme teda videli a počuli, hlásame aj vám, aby ste aj vy mali spoločenstvo s nami. My však máme spoločenstvo s Otcom a jeho Synom Ježišom Kristom. Toto píšeme, aby naša radosť bola úplná“ (1 Jn 1, 3 – 4).

To je nádej, ktorú vkladáme do tejto knihy – aby ste nielen plnšie prežívali radosť z vypočutých modlitieb, ale aj hlbšie spoznali Boha a vytvorili s ním pri čítaní tejto knihy osobnejšie spoločenstvo.

Pozývame vás, aby ste sa pripojili k nám a k nespočetnému množstvu ďalších ľudí na ceste poznávania biblickej a strategickej modlitby. Cez takúto modlitbu sa môžete naučiť, ako sa priblížiť k Božiemu trónu milosti vo veľkej slobode a viere, ako efektívnejšie bojovať v zápasoch svojho života najprv v modlitbe. A napokon, ako zložiť svoje starosti na plecia toho, kto sa o vás nežne stará.

Spoločne prejdeme cez najdôležitejšie a základné úryvky a pravdy v Biblii, ktoré sa týkajú modlitby, a podelíme sa s vami o mnohé úžasné zdroje, ktoré Boh dáva každému z nás, aby nám pomohol modliť sa lepšie a s väčšou účinnosťou. Budeme hovoriť o výhodách a dôvodoch modlitby a o tom, ako Boh na modlitbu odpovedá. Preskúmame tiež dôležitosť dôkladnej prípravy srdca, aby sme sa k nemu mohli priblížiť vo viere. A napokon sa s vami podelíme o konkrétne modlitbové stratégie, ktoré vám môžu pomôcť modliť sa biblickejšie a ostať pevnými v čase pokušenia a duchovného útoku, pripravenými na účinnejšiu modlitbu, v ktorej sa prihovárate za ľudí vo vašej blízkosti.

Ak túžite po Božej blízkosti a efektívnejšej a strategickejšej modlitbe, tak nie je náhoda, že čítate túto knihu. Veríme, že Pán vás volá k hlbšiemu vzťahu s ním. A my vás povzbudzujeme, aby ste sa odvážili vrhnúť sa do tohto dobrodružstva.

Napokon vám odporúčame tieto tri predsavzatia:

Po prvé, ČÍTAJTE z tejto knihy denne len jednu kapitolu. Navrhujeme vám prečítať päť kapitol v priebehu týždňa počas nasledujúcich siedmich týždňov, prípadne tak, že si čítanie prispôsobíte svojmu harmonogramu. Čítanie každej kapitoly by vám malo trvať približne desať minút.

Po druhé, ČÍTAJTE Bibliu každý deň. Nech vás Božie slovo formuje na ľudí modlitby. Odporúčame vám počas týchto siedmich týždňov prečítať Lukášovo evanjelium a skúmať v ňom, čo vás Ježiš učí o modlitbe. Tiež vás povzbudzujeme, aby ste si vyhľadali doplňujúce informácie a preštudovali tie biblické verše v každej kapitole, ktoré sú pre vás neznáme, no vzbudili váš záujem.

Po tretie, MODLITE SA každý deň. Modlitba by mala byť plánovaná a zároveň spontánna. Vyberte si miesto a čas každý deň, najlepšie ráno (porov. Ž 5, 3). Napíšte si svoje konkrétne potreby a osobné požiadavky, na ktoré sa zameriate v modlitbe počas niekoľkých nasledujúcich týždňov a pridajte aj nasledujúcu modlitbu:

Nebeský Otče, prichádzam k tebe v Ježišovom mene. Prosím ťa, aby si ma pritiahol do bližšieho a osobnejšieho vzťahu s tebou. Očisti ma od mojich hriechov a priprav moje srdce na modlitbu, aká sa páči tebe. Pomôž mi tento týždeň lepšie ťa spoznávať a viac ťa milovať. Použi všetky okolnosti môjho života, aby som bol podobnejší Ježišovi, a pomôž mi modliť sa strategickejšie a účinnejšie v tvojom mene, podľa tvojej vôle a tvojho Slova. Použi moju vieru, moju poslušnosť a moje modlitby tohto týždňa na úžitok druhých, na moje osobné dobro a na svoju slávu.

Amen.

Kiežby sme my všetci z dnešnej generácie zakúsili úžasnú moc Boha ako svedectvo jeho dobroty a slávy!

MÔJ PLÁNOVANÝ ČAS NA MODLITBU:

- – – – – – – – – – – – – – – – – –

MOJE MIESTO NA MODLITBU:

– – – – – – – – – – – – – – – – – – – –

CIELE MOJEJ MODLITBY

Založte si osobný a aktuálny modlitbový zoznam, kde si budete môcť zaznamenávať vaše konkrétne modlitby. Ako pomôcku vám ponúkame nasledujúce otázky:

• Aké tri veci by ste momentálne najviac potrebovali?

• Aké tri veci vám spôsobujú najväčší stres?

• Na vyriešenie akých troch záležitostí vo vašom živote by bol potrebný zázrak od Boha?

• Je niečo dobré a užitočné, čo by ste si chceli vyprosiť od Boha, aby to slúžilo vám, vašej rodine a ostatným?

• Máte pocit, že je niečo, k čomu vás vedie Boh, ale potrebujete k tomu jeho potvrdenie a usmernenie?

• Čo potrebuje niekto z vašich blízkych, za čo by ste sa radi začali modliť?

1. ___________________________________________

2. ___________________________________________

3. ___________________________________________

4. ___________________________________________

5. ___________________________________________

6. ___________________________________________

7. ___________________________________________

8. ___________________________________________

9. ___________________________________________

10. ___________________________________________

11. ___________________________________________

12. ___________________________________________

13. ___________________________________________

14. ___________________________________________

15. ___________________________________________

16. ___________________________________________

17. ___________________________________________

18. ___________________________________________

19. ___________________________________________

20. ___________________________________________

1

DEDIČSTVO MODLITBY

K tebe, ktorý počuješ modlitbu, prichádzajú všetci.

(Ž 65, 3)

Modlitbou môžete dosiahnuť to, čo vám Boh môže ochotne splniť. Je to nádherný a tajomný dar vzbudzujúci bázeň. Nikto nemá väčšie privilégium ako možnosť osobne sa rozprávať a hovoriť do uší všemohúceho Boha. Neexistuje problém, ktorý by sme nemohli vložiť do modlitby, pretože pre Boha nie je nič priveľmi ťažké alebo nezvládnuteľné. A nie je väčšie dedičstvo, ktoré môžeme prijať alebo odhodiť, ako vernosť v modlitbe.

Nemalo by nás teda prekvapovať, že najväčší a duchovne najúspešnejší muži a ženy Biblie boli vždy ľuďmi modlitby. Abrahám kráčal vo viere, ale bol usmerňovaný modlitbou. A vďaka tomu sa od základu zmenili národy zeme. Izákov príhovor za jeho neplodnú ženu Sáru vyústil do narodenia Jakuba, ktorý sa stal otcom izraelského národa (porov. Gn 25, 21). Mojžiš sa rozprával s Bohom, „ako keď sa niekto rozpráva so svojím priateľom,“ (Ex 33, 11) a tak prijímal Božie usmernenie a zjavenie pre svoje vodcovské rozhodnutia. Vďaka tomu má svet dnes Tóru a Desať Božích prikázaní.

Dávid sa zhováral s Bohom ráno, napoludnie a večer (porov. Ž 55, 17) a vďaka tomu napísal najdlhšiu knihu vo vašej Biblii. Žalmy sú preplnené množstvom vášnivých modlitieb, ktoré boli pôvodne piesňami. Nehemiášove prosby viedli k tomu, že Izraeliti zázračne obnovili mestské hradby Jeruzalema v neuveriteľne krátkom čase. Môžete navštíviť toto mesto ako my a vidieť časť Nehemiášovho múra ešte aj dnes. Daniel tak miloval rozhovor s Bohom, že sa stal jeho prioritou trikrát denne a bol ochotný vzdať sa radšej svojho života ako času na modlitbu.

Table of Contents

Titulná strana

Tiráž

Skratky biblických kníh použitých v tomto preklade

Význam symbolu nitkového kríža

ÚVOD

1. Dedičstvo modlitby